
๏ เมื่อไม่รู้ไม่ชี้ไม่มีเรื่อง
ไร้ขัดเคืองขุ่นจิตคิดแข่งขัน
ไม่เกิดมีปัญหาท้าประชัน
สายสัมพันธ์ไม่ร้างจืดจางลง

๏ คนมากมายไม่รู้แต่กูชี้
กูอยากมีท่ากร่างดังประสงค์
จะรู้น้อยหรือไม่รู้กูด้นดง
เพื่ออวดองค์ความรู้ว่ากูมี

๏ เกิดปัญหาทะเลาะเบาะแว้งทั่ว
เพราะชี้มั่วทั้งรู้แจ้งเท่าแมลงหวี่
ไม่ศึกษาให้ชัดถนัดดี
เอาแต่ชี้โทษต่ำตามอารมณ์

๏ ถ้าจะชี้ต้องดูให้รู้ยิ่ง
รู้ให้จริงค่อยชี้ที่เหมาะสม
รู้แล้วชี้จึงถ้วนควรนิยม
ชี้นำสร้างสังคมให้ร่มเย็น

๏ เมื่อไม่รู้อย่าชี้อวดดีซ่าน
อวดกบาลกลวงให้ใครใครเห็น
เมื่อไม่รู้เลิกชี้มีประเด็น
ก็จะเป็นคุณบ้างแก่สังคม ๚ะ๛

